寄贈胡先生
作者：王安石
朝代：宋

paragraphs: 先生天下豪傑魁，胸臆廣博天所開。
文章事業望孔孟，不復睥睨蔡與崔。
十年留滯東南州，飽足藜藿安蒿萊。
獨鳴道德驚此民，民之聞者源源來。
高冠大带滿門下，奮如百蟄乘春雷。
惡人沮服善者起，昔時蹻跖今騫回。
先生不試乃能爾，誠令得志如何哉。
吾願聖帝營太平，補葺廊廟枝傾頹。
披旒發纊廣耳目，照徹山谷多遺材。
先收先生作梁柱，以次構架桷與榱。
群臣面向帝深拱，仰戴堂陛方崔嵬。